Զգայնուկ

Զգայնուկ, հինածաղիկ (lmpaticus), զգայնուկագգիների ընտանիքի միամյա և բազմամյա խոտաբույսերի ցեղ։ Ցողունները հյութալի են, հաճախ՝ թափանցիկ։ Տերևները հերթադիր են, պարզ, առանց տերևակիցների։ Ծաղկապատը կրկնակի է։ Պտուղը հյութալի տուփիկ է և հասուն վիճակում բացվում է ամենաթեթև հպումից (այստեղից՝ զգայնուկ անվանումը)։ Հայտնի է 400 (որոշ տվյալներով 700) տեսակ։ Աճում է հիմնականում արևադարձային երկրներում (Ասիայի, Աֆրիկայի), որոշ տեսակներ՝ Եվրոպայում և Ամերիկայում։ ՍՍՀՄ-ում հանդիպում է զգայնուկի 8 տեսակ, սակայն ավելի տարածված է սովորական զգայնուկը (I․ noli tangere), որը վայրի վիճակում աճում է նաև Հայկական լեռնաշխարհում։ Առանձին տեսակներ (օրինակ՝ I․ balsamina) դեկորատիվ են։

Խոտաբույսեր
Զգայնուկազգիներ